CELEX: C2005/281/60
Language: fi
Date: 2005-11-12 00:00:00
Title: Asia T-357/05: Kanne 19.9.2005 — Generalitat Valenciana v. Euroopan yhteisöjen komissio

12.11.2005   
            
            
               FI
            
            
               Euroopan unionin virallinen lehti
            
            
               C 281/33
            
         Kanne 19.9.2005 — Generalitat Valenciana v. Euroopan yhteisöjen komissio
   (Asia T-357/05)
   (2005/C 281/60)
   Oikeudenkäyntikieli: espanja
   Asianosaiset
   
      Kantaja: Generalitat Valenciana (Valencia, Espanja) (edustaja: asianajaja José Vicente Sánchez-Tarazaga Marcelino)
   
      Vastaaja: Euroopan yhteisöjen komissio
   Vaatimukset
   
               —
            
            
               Komission 27.6.2005 tekemä päätös K(2005)1867 lopullinen, joka koskee koheesiorahastosta hankeryhmälle nro 97/11/61/028 myönnetyn tuen vähentämistä, on kumottava.
            
         Oikeudelliset perusteet ja pääasialliset perustelut
   Käsiteltävänä oleva kanne perustuu komission 5.12.1997 tekemään päätökseen K(97)3882 myöntää koheesiorahastosta tukea 75 011 715 euroa Espanjassa toteutetulle hankkeelle nro 97/11/61/028 nimeltään ”jätevesien keräämistä ja käsittelyä Valencian autonomisen alueen Välimeren rannikolla koskeva hanke” (yleishanke, johon kuuluu 12 eri hanketta). Tätä alkuperäistä määrää korotettiin sittemmin 92 742 913 euroon.
   Tarkastuksen yhteydessä komissio havaitsi sovelletussa sopimuksentekomenettelyssä tapahtuneita tiettyjä sääntöjenvastaisuuksia, joihin kuului kokemuksen käyttäminen sopimuksentekoperusteena ja keskihinnan menetelmän käyttäminen ehdotetun hinnan arvioinnissa. Kantaja katsoo, että riidanalaisella päätöksellä, jolla vähennetään myönnettyä kokonaistukea 2 217 537 eurolla, rikottiin julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37 (1) 18 ja 30 artiklaa ja 21.12.1977 annetun Euroopan yhteisöjen varainhoitoasetuksen 2 artiklaa.
   Väitteidensä tueksi kantaja esittää seuraavaa:
   
               —
            
            
               Yhteisön lainsäädännössä mainitaan nimenomaisesti kokemus valintaperusteena, ja vaikka sitä ei mainita nimenomaisesti mahdollisten sopimuksentekoperusteiden luettelossa, on helppo havaita, että näiden perusteiden luettelo on yksinomaan esimerkinomainen eikä tyhjentävä, eikä siinä suljeta pois kokemuksen mahdollista käyttöä yhtenä sopimuksentekoperusteena. Tämä päätelmä vahvistetaan yhteisön omassa oikeuskäytännössä.
            
         
               —
            
            
               On joka tapauksessa ilmeistä, ettei voida katsoa, että kokemuksen huomioon ottaminen hankintamenettelyssä sopimuksentekoperusteena olisi vakava ja ilmeinen rikkomus, mikä yhteisön lainsäädännön ja oikeuskäytännön mukaan on vastuun syntymisen edellytyksenä.
            
         
               —
            
            
               Keskihinnan menetelmän soveltamista hintaperusteen arviointimekanismina ei ole nimenomaisesti kielletty yhteisön lainsäädännössä, ja oikeuskäytännössä on vastustettu tätä perustetta ainoastaan silloin, kun se on ollut ainoa käytetty peruste, eikä silloin, kun se on ollut yksi monista.
            
         Kantaja väittää myös, että oikeusvarmuuden, luottamuksensuojan ja taannehtivuuskiellon periaatteita sekä suhteellisuusperiaatetta on loukattu.
   
      (1)  EYVL L 199, 9.8.1993, s. 54.